

**Naslov:** **Odgovornost oko mene**

 **Autor scenarija poučavanja: dr.sc. Katarina Justić**

**Predmet: Društveno odgovorno poslovanje**

**Razred: 2 ek**

**Nastavna tema: Praktičan rad – Odgovornost oko mene**

**Razina izvedbene složenosti: srednja**

**Ključni pojmovi:** društvena odgovornost, etički kodeks, multinacionalne kompanije, vladavina prava, politička sloboda

**Korelacije, interdisciplinarnost i međupredmetne teme:** Poduzetništvo I (Poduzetnik), Obiteljski posao (Odgovornost), Poslovne komunikacije II (Poslovna komunikacija), Etika (Etika kao svijest o poslovanju), Vjeronauk (Etika poslovanja), Osnove ekonomije II (Tržište i ponašanje potrošača), Globalno poslovno okruženje (Rezultati globalizacijskih aktivnosti)

**Ishodi učenja:**

* Razlikovati osnovne pojmove povezane sa društvenom odgovornošću (A)
* Razlikovati društveno odgovorne od društveno neodgovornih kompanija (B,C)
* Istražiti konkretne primjere kompanija iz Hrvatske i svijeta koje su prozvane kao društveno neodgovorne (B,C)
* Objasniti važnost primjene etičkog kodeksa poslovanja (B,C)
* Istražiti konkretne primjere etičkog kodeksa poslovanja hrvatskih tvrtki ili stranih kompanija koje djeluju na području Hrvatske (B,C)
* Objasniti značenje vladavine prava i političkih sloboda (B,C)
* Istražiti konkretne slučajeve nepostojanje vladavine prava i političkih sloboda čime je narušena društvena pretpostavka razvoja društveno odgovornog poslovanja u Hrvatskoj (B,C)
* Vrednovati rad ostalih skupina (C)
* Analizirati opravdanost društvene odgovornosti (D)

*\*U zagradama su navedena slova koja označavaju aktivnosti ovog scenarija poučavanja, a njihovom se realizacijom doprinosi ostvarenju pojedinog ishoda.*

**Očekivanja MPT**

UKU A.4/5.2. Primjena strategija učenja i rješavanje problema - Učenik se koristi različitim strategijama učenja i samostalno ih primjenjuje u ostvarivanju ciljeva učenja i rješavanju problema u svim područjima učenja. (B,C)

UKU A.4/5.4. Kritičko mišljenje - Učenik samostalno kritički promišlja i vrednuje ideje. (D)

UKU B.4/5.4. Samovrednovanje/ samoprocjena - Učenik samovrednuje proces učenja i svoje rezultate, procjenjuje ostvareni napredak te na temelju toga planira buduće učenje. (A,C)

UKU D.4/5.2. 2. Suradnja s drugima - Učenik ostvaruje dobru komunikaciju s drugima, uspješno surađuje u različitim situacijama i spreman je zatražiti i ponuditi pomoć. (B,C)

IKT C.4.3. Učenik samoinicijativno i samostalno kritički procjenjuje proces i rezultate pretraživanja te odabire potrebne informacije među pronađenim informacijama. (B)

OSR C.4.2. Upućuje na međuovisnost članova društva i proces društvene odgovornosti. (B,C,D)

**Vrednovanja:**

* **za učenje: (A,B,C,D)**
* **kao učenje: (A,B,C,D)**
* **naučenog: (C)**

*\*U zagradama su navedena slova koja označavaju aktivnosti ovog scenarija poučavanja, a njihovom se realizacijom doprinosi ostvarenju pojedinog ishoda.*

**…………………………………………………………………………………………………..**

**Opis aktivnosti:**

|  |
| --- |
| **A** |

**Koliko znam o odgovornosti?**

Učenicima najaviti nastavnu temu: Praktičan rad – Odgovornost oko mene. S obzirom da se s učenicima obradila čitava I. nastavna cjelina „Pregled razvoja koncepcije društvenog poslovanja“, nastavnik će učenicima dati link za pristup upitniku sastavljen u microsoft formsu, koji je dostupan preko yammera (ili na papiru), a učenici mu mogu pristupiti putem svojim pametnih telefona. Upitnik se odnosi na samoprovjeru usvojenosti nastavnih sadržaja povezanih sa osnovnim pojmovima povezanih sa društvenom odgovornošću.

Rezultati upitnika će učenicima predstavljati povratnu informaciju o naučenom nastavnom sadržaju, a nastavnici o razini usvojenih ishoda.

UPITNIK:

1. Osjećaj za dobro ili zlo – naziva se:
	1. Svijest o sebi
	2. Mašta
	3. Savjest x
	4. Slobodna volja
2. Unutarnji dionici organizacije jesu (3 točna odgovora):
	1. Kupci
	2. Zaposlenici x
	3. Dobavljači
	4. Vlasnici x
	5. Menadžeri x
	6. Mediji
3. Na čemu se temeljio sustav vrijednosti u prošlosti? (2):
	1. Vjeri x
	2. Novcu
	3. Društvenom statusu
	4. Riječi x
4. Obvezni oblici ponašanja propisani od strane nekog autoriteta – nazivaju se:
	1. Pravila x
	2. Norme
5. Ekonomska komponenta društveno odgovornog poslovanja NE obuhvaća:
	1. Učinkovitiju uporabu resursa
	2. Sloboda x
	3. Kvaliteta dobara
	4. Mogućnost zaposlenja
	5. Uvođenje novijih tehnologija
6. Društvene pretpostavke za provedbu suvremene koncepcije društveno odgovornog poslovanja jesu (4):
	1. Demokracija x
	2. Vizija
	3. Etično poslovanje
	4. Vladavina prava x
	5. Gospodarska sloboda x
	6. Misija
	7. Suvremeni organizacijski ustroj
	8. Politička sloboda x
7. Biti moralan, poštivati zakon te voditi brigu o profitabilnosti – obilježje je – koje razine društvene odgovornosti organizacije:
	1. Ekonomske
	2. Pravne
	3. Etičke x
	4. Voljne
8. Zaokruži tvrdu koja odgovara očekivanjima kupaca od organizacije koja je društveno odgovorna:
	1. Poštuju se pravila tržišnog natjecanja.
	2. Poslovna organizacija poštuje zakone.
	3. Jamči se sigurnost i zdravlje pri uporabi proizvoda. X
	4. Poštuju se standardi u poslovanju.
9. Zaokruži karakteristike društveno odgovorne organizacije: (2)
	1. Redovito isplaćuje plaće svojim zaposlenicima
	2. Motivira svoje zaposlenike x
	3. Redovito državi plaća naknadu za onečišćenje okoliša
	4. Doprinosi društvenoj zajednici uključivanjem svojih zaposlenika u volonterski rad x
10. Društveni dogovor o tome što je u nekom vremenu i prostoru prihvatljivo i poželjno – naziva se:
	1. Pravila
	2. Norme x

Po završetku upitnika, nastavnik će na dijaprojektoru pokazati rezultate i komentirati iste, ako je upitnik postavljen elektronički. Ako je upitnik dan na listiću, nastavnik će predstaviti točne odgovore, a učenici će sa listića provjeravati svoje.

|  |
| --- |
| **B** |

**Povezati ću teoriju i praksu i istražiti cijeli internet…**

Nastavnica će učenike podijeliti u skupine, uz pretpostavku da razred ima 24 učenika, oni će biti podijeljeni u 4 skupine po 6 učenika u svakoj (skupine formirati po abecednom redu po e-dnevniku).

Učenici će, uz pomoć udžbenika i primjenom metode WebQuiz uz pomoć svih dostupnih informacija sa interneta (kojem pristupaju sa svojih pametnih telefona ili školskih računala) učiniti sljedeće:

* Skupina 1 – Navesti razlike između društveno odgovornih i društveno neodgovornih kompanija. Istražiti konkretne primjere kompanija iz Hrvatske i svijeta (najmanje 5 primjera) koje su prozvane kao društveno neodgovorne. Navesti što su te kompanije loše učinili da ih je javnost osudila.
* Skupina 2 – Objasniti važnost primjene etičkog kodeksa poslovanja. Istražiti konkretne primjere etičkog kodeksa poslovanja hrvatskih tvrtki ili stranih kompanija koje djeluju na području Hrvatske (najmanje 5 primjera). Naglasiti najzanimljivije stavke etičkih kodeksa poslovanja.
* Skupina 3 – Objasniti značenje vladavine prava. Istražiti konkretne slučajeve nepostojanje vladavine prava čime je narušena društvena pretpostavka razvoja društveno odgovornog poslovanja u Hrvatskoj (najmanje 5 primjera).
* Skupina 4 – Objasniti značenje političkih sloboda. Istražiti konkretne slučajeve nepostojanja političkih sloboda čime je narušena društvena pretpostavka razvoja odgovornog poslovanja u Hrvatskoj (najmanje 5 primjera).

Prilikom rada, nastavnica obilazi učenike i pripomaže, odnosno usmjerava ukoliko je potrebno.

Svi učenici, ovisno o zadanom zadatku, vode bilješke u svojoj bilježnici.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| **C** |

**Predstavljam svoje istraživanje!**

Po završetku aktivnosti, jedan učenik iz svake skupine predstaviti će istraženo.

Tijekom izlaganja, ostali učenici pozorno prate i javljaju se ako imaju pitanja.

Na kraju svih predstavljanja radova, učenici će vrednovati rad svojih kolega (vrednovanje se izvršava u skupinama) prema tablici vršnjačkog vrednovanja koja se nalazi na dnu.

Nastavnica također može ocijeniti rad učenika. Tablica za sumativno vrednovanje nalazi se pri dnu.

***Vršnjačko vrednovanje***

|  |  |  |  |
| --- | --- | --- | --- |
| Kriteriji  | U potpunosti  | Djelomično  | Treba popraviti  |
| Točnost u objašnjavanju teorijskog okvira zadanog zadatka.  |  |  |  |
| Navođenje 5 primjera ovisno o zadanom zadatku.  |  |  |  |
| Predstavljeni primjeri u potpunosti su povezani sa teorijskim dijelom.  |  |  |  |
| Primjeri su realni i konkretni |  |  |  |
| Primjeri su zanimljivi  |  |  |  |
| Način prezentacije istraženog je zanimljiv, razgovijetan i jasan |  |  |  |

***Sumativno vrednovanje***

|  |  |  |  |
| --- | --- | --- | --- |
| Sastavnice | U potpunosti – 2 boda | Djelomično – 1 bod | Treba popraviti – 0 bodova  |
| Teorijski okvir je u potpunosti dobro predstavljen.  |  |  |  |
| Učenici su odgovorno pristupili istraživanju i radili složno.  |  |  |  |
| Učenici su koristili brojne web stranice kao izvore informacija. (min 5)  |  |  |  |
| Učenici su naveli minimalno 5 primjera na konkretnu temu.  |  |  |  |
| Svi primjeri su u potpunosti povezani sa zadanom temom.  |  |  |  |
| Primjeri su realni i konkretni.  |  |  |  |
| Primjeri su zanimljivi.  |  |  |  |
| Način prezentacije istraženog je zanimljiv, razgovijetan i jasan |  |  |  |
| Učenici vladaju temom i znaju odgovoriti na pitanja nastavnice ili ostalih učenika  |  |  |  |

Broj bodova (20) – ocjena:

0 – 8 = 1

9 - 11 = 2

12 - 14 = 3

15 - 16 = 4

17 - 18 = 5

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| **D** |

**Isplati li se biti društveno odgovoran?**

Nastavnica će učenicima postaviti pitanje: „Isplati li se poduzeću biti društveno odgovorno?“ te potaknuti će raspravu. Učenici će dignuti ruku, a nakon što je prozvan, učenik svoje viđenje treba izraziti razgovjetno i argumentirano.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Dodatna literatura, sadržaj i poveznice:**

Alfirević,N., Pavičić, J., Čizmek Vujnović, O., Vlašić, G. „Društveno odgovorno poslovanje“, Školska knjiga, Zagreb, 2014

***Postupci potpore***

Voditi računa o učenicima s poteškoćama, ukoliko ima takvih učenika u razredu, te sadržaj prilagoditi: – ovisno o vrsti teškoće:

- disleksija, disgrafija

Učeniku unaprijed pripremiti prilagođeni pisani materijal (tekst razlomljen na više manjih jedinica, široke margine, poravnanje teksta po lijevom rubu, dvostruki razmak i veći fon). Provjeriti je li učenik razumio zadatak, pojmove i definicije te po potrebi dati dodatna pojašnjenja. Nakon što je učenik shvatio zadatak, on može bez ikakvih problema sudjelovati u radnom zadatku.

- Problemi u ponašanju (ADHD)

Učenika navoditi prema primjerenim oblicima ponašanja te jasno izreći svoja očekivanja. Zadovoljiti njegovu potrebu za kretanjem (prošetati po školi ili na wc).

- Poremećaj iz spektra autizma

Takvom učeniku organizirati potporu vršnjaka. Aktivnosti podijeliti u manje dijelove.

Darovitim učenicima kojima je potrebno manje vremena za rješavanje zadataka, zadati da naprave prezentaciju u digitalnom alatu po njihovom odabiru.